…………………………

 ………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-ЖА ДЕСИСЛАВА ТАНЕВА** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:** **ДЕСИСЛАВА ТАНЕВА** |

**ДОКЛАД**

**от Атанас Добрев – заместник-министър на земеделието, храните и горите**

**Относно:** Проект на Наредба за изискванията и контрола върху дървесината, която се използва за битово отопление

**УВАЖАЕМА ГОСПОЖО МИНИСТЪР,**

В изпълнение на нормативно задължение на основание § 29 от Заключителните разпоредби към Закона за изменение и допълнение на закона за чистотата на атмосферния въздух (ЗЧАВ) ДВ, бр. 1 от 2019 г., внасям за одобрение проект на Наредба за изискванията и контрола върху дървесината, която се използва за битово отопление.

 Проектът на нормативния акт е изготвен от междуведомствена група създадена със Заповед № ЗАП-201/11.03.2019г. на изпълнителния директор на Изпълнителна агенция по горите /ИАГ/.

 Следва да се посочи, че от включените в работната група представители на институции и неправителствени организации конкретни предложения за нормативни текстове бяха направени от сдружение с нестопанска цел „За Земята“. Приетите текстове на наредбата са съобразени с постъпилите от сдружението конструктивни и целесъобразни предложения.

 С писмо с рег. № ИАГ-8758 от 22.04.2019г. Националното сдружение на общините в Република България отправи препоръки, които в по-голямата си част концептуално се различават от приложното поле и обхвата на регулираните обществени отношения, включени в предмета на настоящия проект на наредба.

На следващо място, текстове на проекта са изготвени съобразно целите на Директива 2008/50/ЕО на Европейския парламент и на Съвета от 21 май 2008 година относно качеството на атмосферния въздух и за по-чист въздух в Европа. В преамбюла по т.2 от Директивата изрично се посочва, че ефективно намаляване на трансгранично замърсяване и подобряване качество на въздуха в проблемни райони се постига при самия източник, чрез предприемане на мерки на местно, национално и общностно равнище. В чл.1 от Директивата от една страна се въвеждат общностни цели, предназначени за избягване, предпазване или намаляване на вредното въздействие върху човешкото здраве и върху околната среда, а от друга, според директивата се изисква получаване на информация за качеството на въздуха с цел да се подпомогнат усилията за противодействие срещу замърсяване на въздуха. Задълженията на държавите-членки по директивата са за постигане на резултат, такива са и задълженията на специализираните местни и регионални органи, определени от държавите членки, по силата на чл.3 от Директивата, да контролират чистотата на атмосферния въздух. Държавите-членки имат значителна свобода на преценка при избора на средства за постигане на този резултат. Съгласно чл.13, т.1 от Директивата, държавите членки предприемат необходимите мерки, за да гарантират, че в техните зони и агломерации концентрацията на фини прахови частици /ФПЧ10/ в околния въздух не превишава целевите стойности за качество на въздуха. Отделно според чл.23, т.1 от Директивата в случаите, при които съществува риск от превишаване на пределно допустимите стойности или алармени прагове, държавите членки изготвят планове за действия с конкретни мерки за контрол, включително, при необходимост, спиране на определени дейности, които допринасят за замърсяване на атмосферния въздух.

 Следва да се отбележи, че усилията на работната група са съобразени със специалния доклад на Европейската сметна палата и статистиката на Световната здравна организация, според които Република България е на първо място по замърсяване на въздуха, като основните източници на замърсяване се сочат битовото отопление и автомобилният транспорт.

 На следващо място, в съответствие с практиката на Съда на Европейския съюз, съдебно дело С-488/15 /Комисията срещу България по предявен иск за неизпълнение на задължение за оценка и управление на качеството на околната среда/ изрично се посочва, че само приемане от страната на план за качество на въздуха, за да се спазят изискванията на Директивата не е достатъчно, за да се приеме, че България е изпълнила задължението, да ограничи с конкретни мерки периода на превишаване на нормите на замърсяване.

 Предвид изложеното, основната цел на проекта на наредбата е да се регламентират конкретни изисквания за използване на дървесина за битово отопление. Видно от съдържанието на дефинираното заглавие на проекта, съгласно §29 от ЗР на ЗИД на ЗЧАВ, предмет на изискванията и контрола е дървесината, която се ползва за битово отопление. В този смисъл усилията на работната група бяха насочени да се създаде минимален задължителен обхват на изисквания за лицата, които използват дървесина за битово отопление, като се вземат под внимание такива мерки, които да имат пряко отражение върху намаляване концентрациите на замърсители на атмосферния въздух.

 С оглед позоваване на съществуваща добра практика работната група се запозна с представената наредба от немското законодателство, в която регулираното приложно поле обхваща ползването на горивни инсталации и каква дървесина според какви конкретни изисквания, може да се изгаря в тези отоплителни съоръжения от съответните потребители.

 Важен принос в намаляване замърсяване на въздуха са предвидените в чл.6 от проекта на наредба комплекс от изисквания, на които трябва да отговаря дървесината използвана за битово отопление. Основополагаща мярка се явява изискването за ползване на суха дървесина, като с цел постигане на яснота се въвежда терминологично уточнение, чрез легална дефиниция, според която „суха дървесина“ е дървесина с абсолютна влажност не повече от 30 /тридесет/ %. С оглед спазване на това условие се въвежда задължение за продавача на дървесина да информира потребителя за съответната категория според това дали дървесината се определя като суха или сурова. В самостоятелно приложение към проекта на наредбата е указан начин на съхранение, който гарантира постигане на сухота при нейното използване, като за целта се въвеждат диференцирани срокове за естествено просушаване според съответния вид дървесина.

 Наред с изложеното, предвижда се като самостоятелна мярка използваната за битово отопление дървесина да не е механично третирана с летливи вещества, като бои, лакове, смоли и лепила, както и да не е претърпяла друга химическа обработка, респективно да не е свързана с примеси представляващи текстил, пластмаси, гуми или други вещества.

 В Директива 2008/50/ЕО на Европейския парламент и на Съвета от 21 май 2008 година относно качеството на атмосферния въздух и за по-чист въздух в Европа се отделя специално внимание на оповестяване и получаване на качествена и достоверна информация за въздуха като форма за въздействие. Предвид това обстоятелство проектът на наредбата въвежда ред за предоставяне на информация за нивото на ФПЧ10. Този ред е непосредствено свързан със задължението на регионалните инспекции по околна среда и води, в качеството им на държавни органи, които осигуряват провеждане на държавната политика по опазване на околната среда на регионално равнище да уведомяват ежегодно до края на м. февруари съответните общини, за които са налични данни за повишаване на праговата стойност на замърсяване на атмосферния въздух. Отделно от това се делегира правомощие на кметовете на общини, при условие на оперативна самостоятелност, да изискват информация за нивото на ФПЧ10, включително и за по-кратки времеви интервали. Предвиденият оповестителен начин за наличие на информационни и алармени прагове на замърсеност постига предварителна оценка на въздуха, като се гарантира ефективно прилагане на проекта на наредбата.

 На последно място, с конкретни нормативни разпоредби в обхвата на проекта се определя кои са отговорните органи ангажирани с изпълнение на нормите. Работната група обсъди становището на Националното сдружение на общините в България, че контролът за качество на въздуха не може да се вмени изцяло в правомощията на кметовете и общинските съвети. Следва изрично да се отбележи, че в мотивите към Проекта за изменение и допълнение на Закона за чистотата на атмосферния въздух /№ 802-01-43 от 22.10.2018г./ се посочва, че поради липса на ангажираност на кметовете за постигане чистота на въздуха и недостатъчна активна работа на органите за местно самоуправление за подобряване качеството на въздуха основните промени в закона са свързани с разширяване санкционния режим спрямо кметовете при неизпълнение на нормативните изисквания и обективни критерии за справяне с наднорменото замърсяване на въздуха.

 Работната група, след като се съобрази със същността и характера на кметската институция както и това, че приложното поле на наредбата очертава териториалния обхват на общината или част от нея, приема в проекта да се предвижда като компетентен контролен орган кметът и общинският съвет. Кметът е орган на изпълнителната власт в общината, която е основна териториално-административна единица за осъществяване на местно самоуправление по смисъла на чл. 136 и чл.139 от Конституцията. Според делегираните правомощия кметът ръководи цялостната дейност по изпълнение на решенията на общинския съвет и на местното население, като на него се възлага да организира и прилага изпълнение на задачи, които произтичат от законите, което обуславя вменяване на правомощия по изпълнение на изготвения поднормативен акт.

 С контролни правомощия по изпълнение на нормите на наредбата се определят органите на регионалната инспекция по околна среда, както и лицата имащи правомощия, да извършват проверки на превозни билети по чл. 211 от Закона за горите, в случаите при упражняване на контрол по спазване на изискването за вписване на категорията дървесина според състоянието на влажност.

Приемането на предложения акт не води до въздействие върху държавния бюджет. За приемането на проекта на акт не са необходими допълнителни разходи /трансфери/ други плащания.

Проектът не е свързан с транспониране в националното законодателство на актове на Европейския съюз, поради което не е приложена таблица за съответствие с европейското право.

 Съгласно чл. 26, ал. 3 и 4 от Закона за нормативните актове, проектите на Наредба и доклад (мотиви) са публикувани на интернет страницата на Министерството на земеделието, храните и горите и на Портала за обществени консултации, като на заинтересованите лица е предоставен 30-дневен срок за предложения и становища.

 Съгласно чл. 26, ал. 5 от Закона за нормативните актове справката за постъпилите становища и предложения, заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

 Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са приети и отразени в приложения проект.

 Проектът на Наредба е изготвен в съответствие с Решение 338 на Министерски съвет от 2017 г. за приемане на мерки за намаляване на административната тежест на гражданите.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание § 29 от Заключителните разпоредби на Закона за чистотата на атмосферния въздух /ЗЧАВ/, предлагам да одобрите приложеният проект на Наредба за изискванията и контрола върху дървесината, която се използва за битово отопление.

|  |  |
| --- | --- |
| Приложениe:  | 1. Проект на Наредба за изискванията и контрола върху дървесината, която се използва за битово отопление ;
2. Справка за отразяване на постъпили становища при вътрешно съгласуване на проекта;
3. Електронен носител – 1 бр.
 |

**С уважение,**

**АТАНАС ДОБРЕВ**

**Заместник-министър**